Raha voittaa ekotehot yritysautoilussa - Taloussanomat - Ilta-Sanomat
Raha voittaa ekotehot yritysautoilussa
Toyota on tehtaillut ekoautoja Suomenkin markkinoille.
Julkaistu: 4.4.2007 9:06
4.4.2007 9:37
Tuoreen kyselytutkimuksen mukaan kustannukset ja turvallisuus nostetaan yritysautoilussa yhä ympäristöystävällisyyden edelle. Päättäjiltä puuttuu myös tietoa ja keinoja autoilun päästöjen vähentämiseksi.
Kansainvälisen leasinginautojen hallinnointi- ja rahoitusyhtiö LeasePlanin Suomessa teettämään kyselyyn vastanneet yritysjohtajat ja hankintapäättäjät pitivät hankintakustannuksia yritysauton tärkeimpänä ostokriteerinä. Ympäristöystävällisyyttä tärkeämmäksi nousivat myös turvallisuus ja käyttökustannukset. Hyvä tahto ja todellisuus näyttävät olevan ympäristöystävällisyyden suhteen ristiriidassa. Enemmistö vastaajista on nimittäin sitä mieltä, että yritysten tulisi rajoittaa yritysautoilun hiilidioksidipäästöjä. Samaan aikaan 67 prosenttia vastaajista kuitenkin kertoo, että heidän organisaatiossaan ei ole tehty mitään systemaattista päästöjen vähentämiseksi. Asiaa perustellaan muun muassa sillä, että tietämystä päästöjen vähentämiseen johtavista keinoista ei ole. Lisäksi kolmasosa vastaajista ei näe yritysautoilulla olevan merkittävää vaikutusta ilmastomuutokseen. – Tutkimuksen tulokset vahvistavat sitä, että yritykset tarvitsevat tukea sekä yritysautoilun ympäristö- että kustannuskysymyksissä, sanoo LeasePlanin toimitusjohtaja Petteri Pihlas.
Vuoden ekoauto -palkinnon nappasi tänä vuonna Citroënin Xsara Picasso. 1,6 litraisen ranskalaisdieselin hyväksi ekoautoraati määritteli taloudellisen kokonaisuuden yhdessä pienipäästöisen moottorin kanssa.